पाएं अपने शहर की ताज़ा ख़बरें और फ्री ई-पेपरडाउनलोड करें
हांसी. हनुमान कॉलोनी में शुक्रवार देर रात आग की चपेट में आने से तीन साल के मासूम सूरज की दर्दनाक मौत हो गई। हालांकि हादसे के वक्त घर में बच्चे के अलावा उसकी मां भी मौजूद थी, लेकिन मां की लाचारी यह रही कि वह अपाहिज है। अथक प्रयासों के बावजूद वह अपने कलेजे के टुकड़े को बचा नहीं सकी। शनिवार को पोस्टमार्टम के बाद पुलिस ने बच्चे के शव को उसके परिजनों के हवाले कर दिया।
हनुमान कॉलोनी स्थित एक आवास में शुक्रवार की देर रात उस समय आग लग गई जब घर में बने मंदिर में जल रही ज्योत कपड़ों पर आ गिरी। देखते ही देखते आग पूरे कमरे में फैल गई। आग ने पलंग पर सो रहे तीन वर्षीय सूरज को भी अपनी चपेट में ले लिया। जिस समय यह हादसा हुआ उस समय घर पर पेशे से चालक सूरज का पिता ताराचंद घर पर नहीं था। अपाहिज मां ने अपने बेटे को बचाने का बेहद प्रयास किया जिसमें उसके हाथ भी झुलस गए।
अस्सी फीसदी जल गया
चिल्लाने की आवाज सुन कर आसपास के लोग मौके पर पहुंचे जिसके बाद बच्चे को यहां सिविल अस्पताल में लाया गया। यहां से उसे हिसार के एक निजी अस्पताल में रेफर कर दिया। वहां सूरज ने दम तोड़ दिया। सिविल अस्पताल के चिकित्सक डॉ. कामिद मोंगा ने बताया कि बच्चा 80 फीसदी जल चुका था। पुलिस ने शव का सिविल अस्पताल में पोस्टमार्टम करवाकर उसके परिजनों को सौंप दिया। इस हृदयविदारक घटना से पूरे मोहल्ले में शोक की लहर दौड़ गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn